Kyuss

**Kyuss** (נהגה: קָיוּס) היא להקת סטונר רוק אמריקאית שהוקמה בפאלם דזרט שבקליפורניה ב-1987. הלהקה נחשבת לאחת החלוצות של ז'אנר הסטונר רוק. לאחר פירוקה ב-1995, הקימו חברי הלהקה וניגנו בלהקות בולטות, ובהן קווינס אוף דה סטון אייג', סקרימינג טריז, Eagles of Death Metal ו-Them Crooked Vultures.

## היסטוריה
### תחילת דרכה (1987–1991)
הלהקה הוקמה ב-1987 בתחילה תחת השם **Katzenjammer** (המילה הגרמנית לחמרמורת), ולאחר מכן שינתה את שמה ל-**Sons of Kyuss**. מתופף הלהקה ברנט ביורק בחר את השם על שם מפלצת מתוך משחק התפקידים מבוכים ודרקונים. ב-1989 הקליטה הלהקה את תקליטון הבכורה שלה, *Sons of Kyuss*, ההקלטה היחידה עם הבסיסט כריס קוקרל. לאחר עזיבתו של קוקרל את הלהקה בשנת 1991, גייסה הלהקה את ניק אוליברי כבסיסט, שניגן עם הלהקה בתקופתה כ-Katzenjammer, וקיצרה את שמה ל-Kyuss.

### תקופת הפריצה (1991–1995)
ההרכב הראשון של Kyuss כלל את הזמר ג'ון גרסיה, הגיטריסט ג'וש הומי, הבסיסט ניק אוליברי והמתופף ברנט ביורק. הלהקה בנתה קהל מעריצים מקומי בסצנת פאלם דזרט המתהווה במסיבות בשטחים הפתוחים של מדבר דרום קליפורניה, שכונו "מסיבות גנרטור", מופעים מאולתרים בהם להקות השתמשו בגנרטורים להגברה.

הלהקה חתמה עם חברת התקליטים העצמאית Dali (חברת בת של אלקטרה רקורדס), שהוציאה את אלבום הבכורה שלה, *Wretch*, בספטמבר 1991. הומי צבר מוניטין בזכות סגנון הנגינה הייחודי שלו, גיטרות מכוונות נמוך ונגינה בסגנון פסיכדלי, שנוגנו דרך מגברי בס ליצירת צליל כבד יותר.

ב-1992 הוציאה הלהקה את *[[Blues for the Red Sun]]*, בהפקת כריס גוס, אלבום שזכה לשבחי מבקרים ונחשב לאחד מאבני היסוד של הסטונר רוק. בסוף שנת 1993 חיממה Kyuss את מטאליקה בתשע הופעות בסיבוב הופעות באוסטרליה. עם הצלחת הלהקה, השוואות לבלאק סאבת' הפכו שכיחות, אם כי הומי טען שלא הייתה לו היכרות רבה עם הלהקה. אוליברי עזב את ההרכב לאחר סיום הקלטת האלבום, וסקוט רידר תפס את מקומו כבסיסט.

האלבום השלישי, *[[Welcome to Sky Valley]]*, הוקלט גם הוא בהפקת גוס והציג סאונד בוגר ופסיכדלי יותר. המתופף ברנט ביורק עזב את הלהקה עם סיום ההקלטות בשל סלידתו מסיבובי הופעות והחיים בדרכים, והוחלף על ידי המתופף אלפרדו הרננדז. האלבום יצא ביוני 1994 וזכה גם הוא לשבחי המבקרים, כאשר הסינגל "Demon Cleaner" הגיע למקום ה-78 במצעד הסינגלים של בריטניה.

ביולי 1995 הוציאה Kyuss את אלבומה הרביעי והאחרון, *[[...And the Circus Leaves Town]]*. לעומת שני האלבומים הקודמים, אלבום זה הציג סאונד פשוט יותר. הוא זכה לביקורות מעורבות ולא הצליח מסחרית כקודמיו. הלהקה התפרקה מספר חודשים לאחר יציאת האלבום.

### לאחר הפירוק
לאחר הפירוק הקים הומי את קווינס אוף דה סטון אייג' ב-1998, יחד עם הרננדז ובהמשך גם אוליברי. גרסיה הקים את הלהקות Slo Burn, Unida ו-Hermano. ביורק הקליט אלבומי סולו וניגן בלהקות Fu Manchu ו-Mondo Generator. ב-2000 יצא אלבום לקט, *Muchas Gracias: The Best of Kyuss*.

בנובמבר 2010 התאחדו שלושה מחברי הלהקה לשעבר: גרסיה, ביורק ואוליברי תחת השם "Kyuss Lives!" לסיבוב הופעות עולמי. הומי הגיש תביעה משפטית בטענה להפרת סימן מסחרי, ובאוגוסט 2012 קבע בית המשפט כי גרסיה וביורק אינם רשאים להוציא הקלטות תחת שם זה. לאחר פסיקה זו שינו גרסיה וביורק את שם הפרויקט ל-Vista Chino.

ביולי 2020 לאחר שנים של רבות בהן הציג חוסר עניין בקיום איחוד, הביע הומי פתיחות לאיחוד אפשרי של Kyuss, באומרו: "היו רגעים שחשבתי שזה לא יכול להיגמר ככה, והדרך היחידה לסיים את זה נכון עכשיו תהיה לנגן".

## סגנון והשפעה
Kyuss נחשבת לחלוצת הסטונר רוק של שנות ה-90. הלהקה זכתה גם להשוואה ללהקה הוולווט אנדרגראונד של עולם ההבי מטאל, בין היתר בשל הצלחתה המסחרית המוגבלת לצד השפעתה הרבה על פיתוח הז'אנר ולהקות רבות שהלכו בעקבותיה.

## חברי הלהקה
* ג'וש הומי - גיטרות, שירה (1987–1995)
* ג'ון גרסיה - שירה ראשית (1987–1995)
* ברנט ביורק - תופים (1987–1994)
* כריס קוקרל - בס (1987–1991)
* ניק אוליברי - גיטרה שנייה (1987–1988), בס ושירה (1991–1992)
* סקוט רידר - בס (1992–1995)
* אלפרדו הרננדז - תופים (1994–1995)

## דיסקוגרפיה
* *Sons of Kyuss* (תקליטון, 1990)
* *Wretch* (1991)
* *Blues for the Red Sun* (1992)
* *Welcome to Sky Valley* (1994)
* *...And the Circus Leaves Town* (1995)
* *Muchas Gracias: The Best of Kyuss* (לקט, 2000)

## קישורים חיצוניים

## הערות שוליים

קטגוריה:להקות רוק אמריקאיות
קטגוריה:קליפורניה: להקות
קטגוריה:להקות שהוקמו בשנת 1987